**AURUM Jogászklub a Tehetségekért Alapítvány**

**Posztgraduális Ösztöndíjprogram felhívás**

**2025/26. tanév**

Az AURUM Alapítvány **Posztgraduális Ösztöndíjprogramot** hirdet nemzetközileg is kiemelkedő LL.M és azzal egyenértékű fokozatok megszerzésére irányuló, 2025 őszén kezdődő tanulmányok támogatása céljából. A Posztgraduális Ösztöndíjprogramra sikeres felvételivel

alátámasztott vagy visszaigazolt jelentkezést bemutató (a felvételi döntés várható időpontját is feltüntető) pályázók jelentkezhetnek.

Alapítványunk célja, hogy a legtehetségesebb fiatal magyar jogászokat segítse a világviszonylatban is élvonalbéli egyetemeken folytatott tanulmányaik sikeres teljesítésében.

A Posztgraduális Ösztöndíjprogram keretében összesen **1.000.000.-Ft**-tól legfeljebb **10.000.000.-Ft**-ig terjedő támogatást nyerhet el a pályázó.

A pályázathoz az alábbi dokumentumok elektronikus verzióját, illetve scannelt másolatát kérjük **mellékelni**:

* 2 db **szakmai ajánlás** (legfeljebb 2-2 oldal terjedelemben);
* részletes **szakmai önéletrajz** (legfeljebb 3 oldal terjedelemben);
* **motivációs levél** magyar és angol nyelven (amennyiben a pályázó a támogatni kért tanulmányokat Franciaországban vagy Németországban folytatja, úgy a képzés szempontjából releváns nyelven), amelyben a pályázó egyebek mellett kifejti a tanulmányok során választott jogterület iránti elkötelezettségét és a választott szakmai programot, ennek indokait, valamint, hogy miképpen kívánja a megszerzett tudást később hasznosítani (legfeljebb 3 oldal terjedelemben);
* Részletes **tanulmányi terv** a támogatni kért képzéshez kapcsolódóan(legfeljebb 2 oldal terjedelemben);
* A **sikeres felvétel tényét igazoló** hivatalos egyetemi visszajelző dokumentum;
* A megpályázni **kívánt összeg** és az azt alátámasztó **költségterv**, amely tartalmazza a pályázati forrás tervezett felhasználásának módját. Amennyiben a pályázó részesült már más anyagi támogatásban is, úgy kérjük, mellékeljen egy nyilatkozatot, amelyben büntetőjogi felelősségének tudatában nyilatkozik az elnyert támogatások pontos összegéről;
* A **nyelvismeretet igazoló bizonyítvány** másolata;
* Amennyiben a pályázó már befejezte egyetemi tanulmányait, úgy **a diploma** másolata, annak **mellékletével együtt**, amely tartalmazza a képzés során szerzett érdemjegyeket is;
* Amennyiben egyetemi tanulmányai még folyamatban van, úgy az elektronikus tanulmányi rendszerből elérhető **kimutatás a lezárt féléveinek átlagáról, és az egyes tantárgyakból szerzett érdemjegyeiről;**
* Az Alapítvány honlapjáról letölthető **adatvédelmi nyilatkozat** aláírt példánya

A Posztgraduális Ösztöndíjprogramban ösztöndíjat nyert hallgatók kifejezetten vállalják, hogy a támogatni kért tanulmányaikat 2025 őszén megkezdik és sikerrel teljesítik az arra rendelkezésre álló időben, továbbá az AURUM Alapítvány felé írásban beszámolnak tanulmányaikról, valamint az elnyert ösztöndíj felhasználásáról. Mindemellett az ösztöndíjas hallgatók vállalják, hogy a támogatott képzés befejezését követően legalább egy alkalommal részt vesznek az Alapítvány által szervezett valamely rendezvényen, amelyen szóban is beszámolnak tanulmányaikról.

A 2025/26-os tanévben kezdődő tanulmányok támogatására irányuló Posztgraduális Ösztöndíjprogramra történő jelentkezés határideje **2025. május 15.** napja. A határidő elmulasztása jogvesztéssel jár. A pályázati eljárás egy írásbeli és egy szóbeli fordulóból áll, a továbbjutó hallgatókat e-mailben értesítjük a szóbeli meghallgatás időpontjáról.

A pályázati anyagot kérjük a következő e-mail címre megküldeni: iroda@aurumalapitvany.hu.

Sikeres pályázást kívánunk!

Tehetséggondozási Bizottság

AURUM Alapítvány